als_Latn dik_Latn sag_Latn
26 janar 2015
Presidenti i Republikës, Sh.T.Z. Bujar Nishani, priti sot Ministrin e Jashtëm të Republikës së Maqedonisë, zotin Nikola Poposki, me të cilin bisedoi për rëndësinë e bashkëpunimit mes dy vendeve, në kontekstin dypalësh dhe atë rajonal, si dhe për afrimin e vendeve të rajonit me Bashkimin Evropian dhe NATO-n.
Presidenti i Republikës i vlerësoi si miqësore dhe shumë të rëndësishme marrëdhëniet shumëdimensionale mes dy vendeve, duke u ndalur në nevojën e intensifikimit të tyre në të gjitha fushat. “Për Shqipërinë, marrëdhëniet e fqinjësisë së mirë dhe të bashkëpunimit me Maqedoninë janë e do të mbeten të një rëndësie shumë të veçantë. Duhet të bashkëpunojmë më shumë për përmirësimin e lidhjes infrastrukturore mes dy vendeve dhe për rritjen e efiçencës së shfrytëzimin të potencialeve ekonomike e tregtare që vendet tona kanë.” – u shpreh Kreu i Shtetit.
Presidenti Nishani vlerësoi gjithashtu rëndësinë që ka përmirësimi i marrëdhënieve ndëretnike, përmes zbatimit të plotë e pa vonesa të Marrëveshjes së Ohrit, duke theksuar nevojën e krijimit të një klime mirëbesimi dhe barazie mes popullsisë shqiptare dhe asaj maqedone. Kreu i Shtetit vlerësoi rolin e faktorit shqiptar në Maqedoni si kontribues në konsolidimin e shtetit të Maqedonisë dhe përparimin e proceseve integruese të saj.
Presidenti i Republikës shprehu mbështetjen e plotë të Shqipërisë për procesin e anëtarësimit të Maqedonisë në NATO, si dhe nënvizoi rëndësinë që ka bashkëpunimi rajonal për çështjet e sigurisë si dhe integrimin në Bashkimin Evropian.
Kreu i Shtetit, i përcolli edhe njëherë homologut të tij maqedonas, Presidentit Gjorge Ivanov, përmes Ministrit të Jashtëm Poposki, ftesën për ta mikpritur së shpejti në Tiranë.
als_Latn als_Latn als_Latn als_Latn als_Latn als_Latn